Универзитет у Београду  
Филозофски факултет

НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА УНИВЕРЗИТЕТА У БЕОГРАДУ

На седници Наставно-научног већа Филозофског факултета Универзитета у Београду, одржаној 25. септембра 2025. године, именовани смо за чланове Комисије за оцену докторске дисертације под називом „Конотативна значења васпитних стилова родитеља и школски успех адолесцената различите етничке припадности“, докторанда Адријана Божина. Након прегледа докторске дисертације, подносимо следећи:

**ИЗВЕШТАЈ О ДОКТОРСКОЈ ДИСЕРТАЦИЈИ**

**Основне информације о кандидату**

Адријан Божинје рођен 1977. године у Шапцу. У родном граду завршио је основну школу и гимназију. Студије психологије на Филозофском факултету Универзитета у Београду започео је академске 1996/1997 године, а завршио 21. априла 2004. године одбранивши дипломски рад из Развојне психологије са оценом 10 (десeт). На том истом факултету је започео магистарске студије из Развојне психологије школске 2004/2005. године, али је услед промена у режиму студирања, уписао докторске студије и накнадно прешао на програм докторских студија из 2014. године. Веће друштвено-хуманистичких наука Универзитета у Београду одобрило је Адријану Божину тему докторске дисертације под називом „Конотативна значења васпитних стилова родитеља и школски успех адолесцената различите етничке припадности“ 31. маја 2022. године.

Од 1. октобра 2005. до данас ради у Високој струковној васпитачкој и медицинској школи у Вршцу (раније Виша школа за образовање васпитача), најпре на пословима и радним задацима стручног сарадника у настави психологије, а од школске 2010/2011. до 2014/2015. године као наставник практичне наставе (вежби) на струковним студијама у ужој научној области *психологија – развојна психологија –практикум,* на румунском и српском језику. Од школске 2015/ 2016. до 30. септембра 2020. године био је ангажован као наставник практичне наставе на српском и, у зависности од броја студената, на румунском језику, за предмете: Примењена развојна психологија, Ментално здравље и Психологија дечје игре. У том периоду је држао и вежбе из предмета Развојна психологија и Педагошка психологија. Од 1. октобра 2020. године ради као асистент(ужа научно-стручна област Психологија), за предмете Општа психологија, Развојна психологија, Педагошка психологија, Ментално здравље, Психологија дечје игре и Примењена развојна психологија – практикум.

Учествовао је у неколико пројеката Високе струковне школе и био је члан Покрајинске комисије за полагање стручног испита, на румунском језику, за васпитаче и учитеље.

Досадашња библиографија Адријана Божина садржи 27 јединица: 10 радова саопштених на међународним научним скуповима који су објављени у изводу; 7 радова саопштених на међународним научним скуповима који су објављени у целини у зборницима са тих скупова; два рада је објавио у међународним тематским зборницима (на енглеском језику) и један рад у тематском зборнику на српском језику; два рада у часописима од националног значаја од којих је један у директној вези са васпитним стиловима. За *Лексикон образовних термина* (Учитељски факултет Београд, 2014) написао је 5 одредница од којих је једна „Васпитни стил“.

**Основни подаци о дисертацији**

Докторска дисертација Адријана Божина састоји се из четири дела: I – Теоретски део, II – Емпиријски део, III – Литература и IV – Прилози. Теоретски део се састоји из седам (119 страна), а емпиријски из пет поглавља (179 страна), што је укупно 12 поглавља и 298 страна. Теоретски део садржи један дијаграм, а емпиријски обухвата 120 табела. Списак коришћене литературе (део III – Литература) садржи 215 референци. Четврти део (IV – Прилози) садржи укупно 12 прилога.

**Проблем и циљеви истраживања**

Полазећи од модификованог модела Дајане Баумринд (Maccoby & Martin, 1983; Baumrind & Thompson, 2002) извршен је велики број истраживања релације између родитељских васпитних стилова и разних психолошких и социо-демографских варијабли. У тим истраживањима су, између осталог, прилично постојано добијене статистички значајне везе између васпитних стилова родитеља с једне и школског успеха њихове деце и етничке припадности с друге стране. У нашој средини, психолози и стручњаци из сродних дисциплина су у извесној мери у истраживањима доводили у везу однос између родитељских васпитних стилова и школског успеха, што се не може рећи и за везу између тих стилова и етничке припадности. Због тога се испитивање тих релација, полазећи експлицитно од унапређеног модела васпитних стилова Дајане Баумринд, најпре наметнуло кандидату Адријану Божину као проблем који треба истражити.

Из досадашњих иностраних истраживања се може видети да се етничка припадност јавља као модератор релације између васпитних стилова које родитељи користе и школског успеха њихове деце, али и да су веома ретки покушаји да се та појава објасни. Надовезујући се на замисао Лоренса Стеинберга и сарадника (Steinberg et al., 1994) да ту модерацију објасне разликама у значењима која припадници различитих етничких група придају истом родитељском васпитном стилу, Адријан Божин прецизира и разрађује то објашњење и, након увида у резултате неких новијих студија значења уопште (Janković, 2000) закључује да, у овој фази истраживања, нагласак треба да буде на *конотативном значењу* тих стилова. Тако је фокус његовог истраживања на утврђивању међусобних веза родитељских васпитних стилова, конотативних значења ових стилова, етничке припадности и школског успеха адолесцената.

Имајући све то у виду, основни *циљ* истраживања које је спровео кандидат Адријан Божин био је да провери хипотезе које је формулисао полазећи од унапређеног модела васпитних стилова Дајане Баумринд и разрађене идеје Лоренса Стеинберга и сарадника увођењем конотативног значења васпитног стила. У случају да постављене хипотезе буду подржане, означавање могућности примене тих сазнања и указивање на путеве даљег истраживања били су даљи циљеви ове студије.

**Истраживачка питања и хипотезе**

Полазећи од управо поменутих проблема, истраживање је вођено следећим истраживачким питањима:

1. Да ли постоји веза између родитељског васпитног стила и етничке припадности?
2. Да ли постоји веза између васпитног стила којим се родитељи служе и школског успеха њихове деце?
3. Да ли постоји веза између значења васпитног стила и етничке припадности?
4. Да ли веза између васпитног стила и школског успеха зависи од етничке припадности?
5. Да ли веза између васпитног стила и школског успеха зависи од значења васпитног стила?

Полазећи од теоријских претпоставки и налаза емпиријских истраживања, на наведена истраживачка питања кандидат је формулисао, уз кратка образложења, следеће одговоре или хипотезе:

1. Постоје статистички значајне разлике између етничких група у погледу родитељских васпитних стилова.
2. Постоји статистички значајна веза између васпитних стилова којима се родитељи служе и школског успеха њихове деце.
3. Постоје статистички значајне разлике између етничких група у погледу конотативног значења васпитних стилова.
4. Веза између васпитних стилова којима се родитељи служе и школског успеха њихове деце зависи од етничке припадности.
5. Веза између васпитних стилова којима се родитељи служе и школског успеха њихове деце зависи од конотативних значења васпитних стилова која су присутна код њихове деце.

**Кратак опис садржаја дисертације**

У поглављу *Увод* кандидат у кратким цртама приказује садашње стање истраживања родитељских васпитних стилова уз назнаку своје мотивације за бављење овом проблематиком. У овом поглављу он такође ситуира подручје истраживања васпитних стилова у шире подручје социјализације и даје прикладан осврт на два кључна шира појма за разумевање проблематике тих стилова: социјализација и култура.

У поглављу *Савремена развојна психологија и процес социјализације* кандидат приказује три савремене теоријске перспективе у развојној психологија на којима се заснивају модели васпитних стилова: теорија динамичких система, савремени социо-историјски или социо-културни приступ и „биоеколошка теорија људског развоја” Јурија Бронфенбренера (Bronfenbrenner & Morris, 2006). Након тога он разматра и конструкт „развојна ниша” (Super & Harkness, 1986) који је веома значајан за разумевање културолошког контекста васпитних поступака.

Поглавље *Васпитни стил и сродни појмови* посвећено је разматрању четири важна појма који се користе на подручју истраживања васпитних стилова да би се на крају определио за једну од постојећих или понудио своју дефиницију: васпитање, васпитна пракса (васпитни поступци), васпитни став и васпитни стил. Као централни, овај последњи појам је размотрен са знатно више детаља од остала три.

У посебном, краћем поглављу под насловом *Димензионални и типолошки приступ концептуализацији родитељског понашања* кандидат приказује два приступа или перспективе родитељском понашању: димензионални и типолошки. Том приликом он указује на јаке и слабе стране сваког од њих и услове њихове успешне примене.

У поглављу *Модели васпитних стилова* приказана су четири најзначајнија модела и димензионални модел родитељског понашања Ерла С. Шефера (Schaefer, 1959, 1965) од којег полазе или на који се позивају аутори та четири модела. Будући да у свом истраживању полази од побољшаног модела Дајане Баумринд, кандидат највише простора посвећује управо овом моделу. У одељку „Закључна разматрања о моделима васпитних стилова” он резимира и допуњује своје претходне констатације о предностима и недостацима сваког од тих модела извесним генерализацијама које би се односиле на све њих заједно.

Поглавље *Емпиријска истраживања васпитних стилова и њихових корелата* састоји се из четири одељка. У првом су приказана релевантна инострана истраживања при чему се неколико кључних истраживања као што су она која су спровели Дајана Баумринд, Лоренс Стеинберг и сарадници, Џеланија Мандаре и Керолајн Мареј и Фернанда и Енрика Гарсије приказују веома детаљно. Следећи одељак је посвећен критичком осврту на нека отворена питања истраживања родитељских васпитних стилова као што су питање сличности и разлике у тим стиловима између оца и мајке, шта чинити у случајевима великих разлика између стилова родитеља, а шта са великим бројем некласификованих породица приликом примене уобичајених типологија васпитних стилова. У трећем одељку кандидат приказује репрезентативна домаћа истраживања ове проблематике и указује на то да, опште узев, у овим истраживањима се потврђује позитивна релација ауторитативног васпитног стила са бројним позитивним развојним исходима као и на могуће разлоге упадљивог некоришћења типолошког приступа на начин који је карактеристичан за Дајану Баумринд, Елеонору Мекоби и Џона Мартина, Лоренса Стеинберга и др. На крају, у четвртом одељку овог поглавља кандидат приказује репрезентативна инострана и домаћа истраживања односа између васпитних стилова родитеља и школског успеха њихове деце. Преглед се завршава закључком да се из свега приказаног намеће питање значења родитељских васпитних стилова.

У последњем, седмом поглављу теоретског дела под насловом *Значење: денотативно и конотативно*,докторанд Адријан Божин најпре одређује појам „значење”, указује на разлику између денотативног и конотативног значења која затим дефинише у складу са потребама своје докторске тезе. Следи кратак осврт на модел конотативног значења Драгана Јанковића на којем се у знатној мери базира његово емпиријско истраживање. Поглавље се завршава краћим освртом на проблем денотативног и конотативног значења васпитних стилова родитеља и дефиницијама ових специфичних значења.

У првом поглављу емпиријског дела докторске дисертације, кандидат најпре прецизира проблем истраживања, затим наводи истраживачка питања која је себи поставио, шта су предмет и циљеви истраживања и хипотезе истраживања са концизним образложењима.

Поглавље *Метод* се састоји из пет одељака. У одељку „Испитаници” се детаљно описује начин формирања узорка, његова структура према полу испитаника и врсти школе у коју иду као и према социо-демографским карактеристикама њихових породица. У одељку „Инструменти” описани су упитници помоћу којих су прикупљени подаци: Општи упитник (намењен прикупљању основних података о испитаницима и њиховим породицама), Скала родитељског васпитног стила (коришћена за добијање података о родитељским васпитном понашању) и Скала конотативног значења родитељских васпитних стилова (две верзије; употребљена је за добијање процена конотативног значења четири основна васпитна стила). Поред описа модификација које су извршене код прве и начина конструисања друге скале, у овом одељку се наводе и основни нормативни подаци за сваку од њих. У одељку „Варијабле” дата су примерена одређења свих варијабли о којима су прикупљени подаци у истраживању. При томе нагласак је на следећим варијаблама: етничка припадност родитеља, школски успех, васпитне димензије, родитељски васпитни стил и конотативно значење васпитних стилова. У одељку „Поступак истраживања” дат је детаљан опис припрема и самог спровођења истраживања укључујући тешкоће на које је наилазио, као и околности које су фаворизовале његово успешно обављање. На крају, у одељку „Начин обраде података” укратко се описује поступак обраде података, наводе се коришћени статистички методи и статистички програми у којима су извршене статистичке анализе.

Поглавље *Резултати истраживања* састоји се из пет одељака у којима су, редом, приказани резултати тестирања наведених одговора на истраживачка питања. Одељак „Поређење етничких група у погледу родитељских васпитних стилова” почиње назнаком да ће се провера прве хипотезе ограничити на четири основна родитељска васпитна стила. У даљем тексту се најпре приказују биваријантно добијени резултати, без контролних варијабли у анализи, а затим и мултиваријантно, са контролним варијаблама у категоријалним регресионим анализама. У завршном делу овог одељка кандидат резимира добијене резултате и закључује да је прва хипотеза – постојање статистички значајних разлика између етничких група у погледу родитељских васпитних стилова – делимично подржана биваријантно, али не и мултиваријантно ако се као критеријум користи глобална варијабла родитељски васпитни стил. Одељак „Васпитни стил родитеља и школски успех њихове деце” почиње детаљним приказом података о школском успеху испитаника и дистрибуција тих података. Релација између васпитног стила родитеља и школског успеха њихове деце проверена је најпре биваријатно, без контролних варијабли у анализи. Следе резултати провере и са релевантним контролним варијаблама у анализи, помоћу хијерархијске регресионе анализе. Добијени налази проверени су и помоћу категоријалне регресионе анализе. На основу свега тога кандидат закључује да је друга хипотеза – постојање статистички значајне везе између васпитних стилова родитеља и школског успеха адолесцената – „у многоме подржана”. Одељак „Конотативно значење васпитних стилова и етничка припадност” почиње приказом најважнијих резултата анализе Скале конотативног значења васпитних стилова као психометријског инструмента. Заснованост треће хипотезе – постојање статистички значајних разлика између етничких група у погледу конотативног значења васпитних стилова – проверена је испитивањем разлика на димензијама конотативног значења (валенца, побуђеност и когнитивна евалуација) која васпитним стиловима приписују адолесценти различите етничке припадности применом, у зависности од облика дистрибуција, т-теста или Ман-Витни У теста. Евентуални утицај контролних варијабли на биваријантне релације је проверен у низу категоријалних регресија. Одељак се завршава закључком да је трећа хипотеза „делимично подржана”. У одељку „Васпитни стил, етничка припадност и школски успех” изнети су резултати провере четврте хипотезе – да веза између васпитних стилова родитеља и школског успеха њихове деце зависи од етничке припадности – применом низа хијерахијских анализа у којима у последњем, трећем кораку у анализу улазе интеракцијске варијабле националност (једног или оба родитеља) и родитељски васпитни стил. Након резимирања резултата спроведених хијерархијских анализа, кандидат закључује да је и ова хипотеза „делимично подржана”. У последњем, петом одељку овог поглавља, чији је наслов „Васпитни стилови, конотативна значења тих стилова и школски успех”, кандидат најпре објашњава зашто се определио за два најзаступљенија родитељска васпитна стила – ауторитативни и занемарујући – и образлаже одабрани поступак креирања дихотомних варијабли. У хијерахијским анализама чији се резултати веома детаљно приказују, интеракцијске варијабле су васпитни стил (ауторитарни или занемарујући) и когнитивно значење (валенца, побуђеност или когнитивна евалуација једног од та два стила). Будући да је у три од укупно 12 хијерархијских регресионих анализа допринос интеракцијских варијабли био статистички значајан, кандидат закључује да је и пета хипотеза, која каже да веза између васпитних стилова и школског успеха зависи од конотативних значења васпитних стилова која им адолесценти приписују „делимично подржана”.

Шира расправа о резултатима истраживања, у поглављу *Дискусија*, организована је спрам потцелина резултата. У тој расправи се резултати истраживања стављају у шири контекст претходних истраживања и доводе у смисаону везу са одговарајућим моделима васпитних стилова, пре свега са побољшаним моделом васпитних стилова Дајане Баумринд и контекстуалним моделом Ненси Дарлинг и Лоренса Стеинберга. Кандидат такође покушава да објасни неке налазе који се знатно разликују од резултата до којих су дошли други аутори наводећи, у случајевима у којима пре свега величина и нека друга обележја узорка не омогућавају децидирана објашњења, алтернативна тумачења чију адекватност треба проверити у будућим истраживањима.

Поглавље *Закључна разматрања* састоји се из четири одељка: „Кључни налази истраживања” (садржи главне налазе са закључцима које ти налази сугеришу); „Разматрање теоријског и практичног доприноса овог рада” (указује се на теоријски допринос спроведеног истраживања и шта се из овога може применити у васпитно-образовној пракси); „Ограничења истраживања” (наводе се главна ограничења истраживања и разлози тих ограничења); „Препоруке за будућа истраживања” (упућене пре свега нашим истраживачима ове проблематике).

Трећи део – *Литература –* садржи списак референци, док четврти и последњи део рада – *Прилози –* чини укупно 12 прилога који садрже инструменте који су коришћени у истраживању, разјашњења операционалних дефиниција три веома значајна појма као и слике и додатне табеле уз поједине одељке поглавља у којем су приказани резултати истраживања.

**Научни и практични допринос истраживања**

Са научног аспекта, допринос истраживања приказаног у докторској дисертацији Адријана Божина састоји се најпре у провери, у нашој средини, неколико главних налаза досадашњег истраживања родитељских васпитних стилова и њихових корелата: релације између тих стилова, етничке припадности родитеља и школског успеха њихове деце. Да би то постигао, кандидат је модификовао и уједно побољшао поузданост инструмента који су конструисали Сузи Ламборни и сарадници (Lamborn et al., 1991) и који се заснива на унапређеном моделу Дајане Баумринд. То му је омогућило да утврди да и у нашој средини постоје извесне значајне релације између васпитних стилова и етничке припадности родитеља, да потврди уобичајено добијену везу између васпитних стилова родитеља и школског успеха њихове деце, као и улогу етничке припадности као модератора односа васпитни стил родитеља-школски успех њихове деце. Све то уједно представља предуслов за централни научни допринос овог истраживања: развијање и емпиријска провера идеје Лоренса Стеинберга и неких других аутора о *значењу* васпитног стила родитеља као чиниоца који прави разлику у развоју њихове деце. Приликом разраде те идеје он је закључио да, у садашњој фази истраживања ове проблематике, нагласак треба да буде на *конотативном* значењу и за истраживање тог значења конструисао је посебан инструмент. На тај начин је Адријан Божин заправо увео питање значења тј. конотативног значења у подручје истраживања родитељских васпитних стилова и њихових корелата. Резултати његовог рада на том проблему указују на то да се вођењем рачуна о конотативном значењу васпитних стилова у знатној мери могу допунити досадашња сазнања о тим стиловима као и да се укључивањем тог значења у моделе родитељског понашања могу адекватније објаснити неке разлике и сличности до којих се обично долази приликом тих истраживања.

Скала родитељског васпитног стила је поуздан и лако применљив инструмент који омогућава школским психолозима и педагозима добијање неких веома важних података о „емоционалној клими” у породицама адолесцената. Сем тога, докторска дисертација Адријана Божина пружа практичарима на подручју образовања и васпитања нове доказе, из изворно типолошке перспективе, о важности вођења рачуна о васпитним стиловима као фактору који у значајној мери утиче на школски успех и подстиче их да размишљају о могућем утицају значења које деца и адолесценти придају васпитном стилу својих родитеља на њихово понашање.

Докторска дисертација Адријана Божина представља самостални и оригинални научни рад у којем је кандидат показао добро познавање садашњег стања теоријских и емпиријских студија на подручју родитељских васпитних стилова, а разрадом идеје о важности значења и својим методолошким решењима испитивања тог значења, као и препорукама за даља истраживања, дао је запажен допринос овом још увек веома активном, значајном подручју истраживања у психологији и сродним дисциплинама.

**Закључак**

На основу анализе докторске дисертације Адријана Божина, Комисија констатује да је кандидат показао висок ниво научноистраживачке компетентности, методолошке прецизности и теоријске упућености у области проучавања родитељских васпитних стилова и њихових психолошких корелата. Кандидат је систематично и критички анализирао релевантне теоријске моделе и емпиријске налазе, јасно идентификовао истраживачке празнине и формулисао оригиналан, методолошки доследан истраживачки нацрт који је омогућио добијање података од значаја за унапређење постојећих научних сазнања. У интерпретацији резултата кандидат је показао висок ниво аналитичких способности и разумевања сложених психолошких процеса, чиме ова дисертација поред теоријског даје значајан допринос развоју практичних сазнања у области психологије родитељства.

На основу изнетог, Комисија предлаже Наставно-научном већу Филозофског факултета да прихвати њену позитивну оцену и дозволи кандидату **Адријану Божину** да јавно брани своју докторску дисертацију под називом **Конотативна значења васпитних стилова родитеља и школски успех адолесцената различите етничке припадности.**

У Београду, 16. октобра 2025. године.  
 Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Данијела Петровић, редовна професорка  
Универзитет у Београду, Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драган Јанковић, доцент  
 Универзитет у Београду, Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јелена Старчевић, редовна професорка

Универзитет у Крагујевцу,

Факултет педагошких наука у Јагодини