УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

Наставно-научном већу

**РЕФЕРАТ О ЗАВРШЕНОЈ ДОКТОРСКОЈ ДИСЕРТАЦИЈИ**

***Политика школског рада и школска култура као оквир* *за развој инклузивне школске праксе***

**кандидата Марије С. Ратковић**

**Основни подаци о кандидату и дисертацији**

Марија С. Ратковић рођена је 1990. године у Ужицу, где је завршила основну и средњу школу. Основне академске студије педагогије на Филозофском факултету Универзитета у Београду уписала је 2009. године, а дипломирала је 2013. године. На основу остварених резултата (просечна оцена: 9,51) изабрана је за најуспешнијег студента генерације уписане 2009-2010. школске године. Мастер академске студије педагогије на Филозофском Факултету Универзитета у Београду уписала је 2013. године. Мастер рад на тему *Рад педагога са наставницима у циљу ефикасне примене интерактивних наставних метода* одбранила је 2015. године са оценом 10. Докторске студије педагогије на Филозофском факултету Универзитета у Београду уписала је 2016-2017. школске године. Полагањем испита предвиђених програмом докторских студија педагогије, остварила је просечну оцену 9,67 и укупно 110 ЕСПБ.

Током основних и мастер студија била је стипендиста Министарства просвете, науке и технолошког развоја Републике Србије (у периоду од 2009. до 2011. године и током 2013. и 2014. године) и стипендиста Доситеја - Фонда за развој младих талената Министарства омладине и спорта (2012. године).

Током 2015-2016. школске године завршила је приправнички стаж у Медицинској школи у Ужицу у којој је била запослена као стручни сарадник − педагог и наставник стручних предмета у периоду од 2017. године до 2019. године. Током 2019. године радила је као стручни сарадник − педагог у Економској школи у Ужицу. Од 2020. године запослена је у Институту за педагошка истраживања у Београду и тренутно има звање истраживач-сарадник.

Од почетка мастер студија, а посебно током докторских студија, кандидат је показивао и показује посебно интересовање за проучавање веома значајних и актуелних питања из домена теорије школског образовања, као и праксе функционисања школе и школских система и јасну намеру да се у свом научном и истраживачком раду доследно креће у оквирима Школске педагогије као научне педагошке дисциплине. Повезујући знања развијена путем учења, самосталног истраживачког рада, као и практичног професионалног деловања, кандидат се опредељује да за потребе израде дисертације, проучи проблематику инклузивног образовања. Имајући на уму предности и ограничења доминантних теоријско-методолошких приступа у истраживањима праксе инклузивног образовања, кандидат се одлучује да се оријентише на комплекснија решења која би омогућавала целовитије сагледавање инклузивног образовања као теоријско-практичног концепта. На основу тога, одабрана је тематика докторске дисертације, артикулисани су и дефинисани проблем и предмет истраживања, као што је конципирана и методологија истраживања.

На основу успешно одбрањеног нацрта докторске дисертације (на испиту одржаном 25.02.2019. године пред комисијом у саставу: проф. др Вера Спасеновић, проф. др Наташа Матовић, проф. др Биљана Бодрошки Спариосу, др Миља Вујачић), Наставно-научно веће Филозофског факултета Универзитета у Београду, а потом Веће друштвених наука Универзитета у Београду, на својој седници одржаној дана 10.07.2019. године, одобрило је кандидату Марији С. Ратковић израду дисертације под следећим насловом: ***Политика школског рада и школска култура као оквир* *за развој инклузивне школске праксе.*** На седници одржаној 30. октобра 2025. године, Наставно-научно веће Филозофског факултета Универзитета у Београду, изабрало је комисију за оцену и одбрану докторске дисертације у саставу: др Наташа Матовић, редовни професор Филозофског факултета Универзитета у Београду, др Зорица Шаљић, венредни професор Филозофског факултета Универзитета у Београду, др Миља Вујачић, научник саветник Института за педагошка истраживања у Београду.

Текст докторске дисертације под насловом *Политика школског рада и школска култура као оквир* *за развој инклузивне школске праксе* структуриран је тако да, поред увода и закључних разматрања, садржи следеће три целине: теоријски оквир истраживања; методолошки приступ истраживању; приказ и анализа резултата истраживања. Основни текст рада обима је од 678 405 карактера, односно 174 странице (са сингле проредом како налаже упутство за израду текста дисертације). На списку коришћене литературе, који је дат на крају рада, наведено је укупно 348 библиографских јединица (332 научна и стручна рада, као и 9 докумената међународне образовне политике и 7 законских и подзаконских докумената којима је регулисан и на основу којих се одвија рад у школама у нашем школском систему, а који су коришћени као други извори података). На почетку текста дисертације дат је апстракт на српском и енглеском језику, а на крају рада дати су прилози који садрже инструменте корићшене у истраживању.

**Предмет и циљ дисертације**

У дефинисању предмета и циља дисертације, посебно предмета и циља емпиријског истраживања које је реализовано за потребе њене израде, кандидат полази од идеје да истраживање инклузивног образовања базирано само на изучавању одлика школске праксе пружа нецеловита сазнања јер инклузивну школску праксу деконтекстуализује. Стога се у фокус рада ставља проучавање различитих димензија инклузивне школе, али и њихове повезаности и условљености. У складу са сложеношћу одабране и одобрене основне теме дисертације, заузет је и остварен веома комплексан приступ у њеној обради. Поред тога што је свеобухватно и темељно обрађена одабрана тема на теоријској равни, реализовано је и веома амбициозно осмишљено и захтевно емпиријско истраживање.

Као предмет истраживања одабрана је инклузивна школска пракса у контексту постојеће политике школског рада и школске културе, односно анализа одлика инклузивне школске праксе довођењем у везу са одликама одабраних елемената политике школског рада и школске културе. Начин на који је дефинисан предмет истраживања и начин на који је образложено такво његово дефинисање објашњава се намером да се одлике постојеће праксе сагледају у повезаности са контекстом у којем се та пракса развија и у којем „леже“ претпоставке њеног развоја.

У складу са овако дефинисаним предметом, основни циљ истраживања дефинисан је и формулисан на следећи начин: испитати одлике инклузивне школске праксе и разумети њихову природу на основу анализе садржаја докумената (законских и подзаконских докумената којима је регулисан школски рад и докумената који се разрађују на нивоу школе, а на основу којих се одвија рад у школи) и анализе модела управљања и руковођења школом (начина рада директора школа на обезбеђивању услова за успешну примену инклузивног образовања) као дела инклузивне политике школског рада и стицање увида о погледу наставника на инклузивно образовање као дела инклузивне школске културе. Циљ истраживања је операционализован кроз четири следећа истраживачка задатака (од којих су неки задаци даље конкретизовани кроз подзадатке истраживања): описати одлике политике школског рада; стицање увида о погледу наставника на инклузивно образовање; испитати одлике постојеће инклузивне школске праксе на основу одговора наставника и стручних сарадника, као и на основу анализе садржаја индивидуалних образовних планова; анализирати како политика школског рада и школска култура одређују инклузивну школску праксу (односно како нам добијена сазнања о одликама елемената политике школског рада и школске културе који су издвојени за потребе истраживања омогућавају свеобухватније и потпуније разумевање сазнања о одликама инклузивне школске праксе).

У складу са дефинисаним предметом, циљем и задацима истраживања, реализовано је комбиновано истраживање уз примену конвергентно-паралелног модела. Примена овог модела комбинованог истраживања подразумевала је симултано прикупљање квантитативних и квалитативних података, одвојену обраду и анализу ових скупина података, а потом њихову интеграцију чиме је омогућено повезивање и синтеза резултата до којих се дошло применом различитих методолошких решења. У истраживању су реализоване три компоненте истраживања – две у којима је примењена квалитативна и једна компонента у којој је примењена квантитативна методологија истраживања. Конкретније, за описивање одлика одабраних елементата политике школског рада и одлика одабраних елемената школске културе коришћена је квалитативна методологија, а за утврђивање одлика постојеће инклузивне школске праксе примењена је квантитативна методологија истраживања.

Из претходно изложених основних информација о заузетом и оствареном приступу у обради одабране и одобрене теме дисертације и на теоријском и на емпиријском нивоу, јасно је да се ради о оригиналном решењу које је, с обзиром да је, у целини гледано, успешно примењено, резултирало веома квалитетним научним делом.

Пошто дисертација, према проблематици која се у њој проучава, припада научној области педагогије и њеној ужој научној области Школске педагогије, фокус у раду оправдано је стављен на школску праксу (у конкретном случају – инклузивну школску праксу). Али, школска пракса у раду није анализирана изоловано и нецеловито (преко издвојених сегмената школског рада како се у педагогији најчешће идентификује предмет истраживања) већ се сагледала у ширем контексту чиме се указало на њену сложеност која произлази из сложености школе као институције и бројности и сложености детерминанти квалитета њеног рада. У раду се теорија, политика и пракса школског рада посматрају у спрези што једино обезбеђује целовиту, обухватну анализу било ког сегмента или аспекта школске праксе, па тиме и одлика инклузивне праксе. Ако уз претходно додамо и напомену да је сложеност примењених методолошких решења проистекла из сложености дефинисаног предмета истраживања, са сигурношћу можемо рећи да ова дисертација представља оригинално научно дело теоријски и методолошки добро утемељено.

**Основне хипотезе од којих се полазило у истраживању**

С обзиром на то како је дефинисан и шире описан и објашњен предмет истраживања, као и како су дефинисани и формулисани циљ и задаци истраживања, у раду нису посебно издвојене хипотезе истраживања што је у складу и са одабраним и примењеним методолошким решењима. Али, у реализацију истраживања се кренуло са следећим очекивањима о резултатима истраживања која су се показала оправданим и смисленим:

- У званичним законским и подзаконским документима којима се регулише школски рад, као и у програмским документима који се разрађују на нивоу школе, дефинисан је читав низ одредби, односно наведени су одређени садржаји и информације које се односе на остваривање и развој инклузивне школске праксе. Програмски документи који се разрађују на нивоу школе су, према основној идејној концепцији, усаглашени са одредбама важећих докумената што значи да се прати задати оквир начина имплементације инклузивног образовања у школску праксу. Према свом садржају, ови документи се разликују што значи да се пракса инклузивног образовања у свакој школи остварује и развија на специфичан и јединствен начин. Између школа јављају се и разлике у моделу управљања и руковођења који се практикује и примењује, односно на различите начине и са различитим нивоом успешности директори школа приступају обезбеђивању услова за успешну примену инклузивног образовања.

- Наставници имају различите погледе на инклузивно образовање, наставници се међусобно разликују у погледу уверења у вези са концептом инклузивног образовања, као и у погледу вредности на којима се темељи инклузивно образовање, а које прихватају и подржавају.

- Инклузивна школска пракса се реализује на различите начине с обзиром на садржаје и начин остваривања мера индивидуализације у настави, начин остваривања процеса израде и примене индивидуалних образовних планова, начине и видове додатне подршке ученицима који се примењују у ваннаставним активностима, садржаје и облике рада у оквиру школских тимова за инклузивно образовање и тимова за додатну подршку ученицима, садржаје и облике сарадње између свих актера школског рада и сарадње школе са окружењем.

- Законска основа школског рада, садржај програмских докумената који се разрађују на нивоу школе, рад директора школа на обезбеђивању услова за остваривање инклузивне школске праксе, као и поглед наставника на инклузивно образовање одређују инклузивну школску праксу. На основу сазнања о одликама одабраних елемената политике школског рада и школске културе могуће је потпуније и целовитије сагледати одлике инклузивне школске праксе, као и разумети разлике између школа у нивоу успешности њеног остваривања.

**Кратак опис садржаја дисертације**

Као што је већ наведено, текст дисертације, поред увода и закључних разматрања, подељен је у три основне целине. У првој целини рада, теоријском оквиру истраживања, обрађене су следеће теме: концепт инклузивног образовања: теорија и политика инклузивног образовања (теоријска полазишта концепта инклузивног образовања, политика инклузивног образовања); развој и реформа школе и школског система усмерена ка остваривању инклузивног образовања (одлике реформских процеса усмерених ка имплементацији инклузивног образовања у школску праксу у свету, одлике реформског процеса усмереног ка имплементацији инклузивног образовања у школску праксу у Србији; димензије инклузивне школе и њихов међусобни однос.

На основу прегледа и проучавања релевантне литературе из области педагогије, али и сродних научних области, као и прегледа кључних докумената глобалне и националне образовне политике, анализиране су сложене теоријске основе идеје о инклузији у образовању као важном сегменту друштвене инклузије, представљена и објашњена политичка решења на основу којих се теоријски концепт инклузивног образовања „прелива“ у праксу школског рада. Врло информативан је текст поглавља у којем је дат приказ досадашњег тока и резултата реформских процеса започетих и/или спроведених с циљем имплементације модела инклузивног образовања у школску праксу у пет одабраних земаља − Финска, Словенија, Швајцарска, Канада, Индија. Посебно вредан део текста прве целине рада представља поглавље о димензијама инклузивне школе и њиховом односу јер се у њему, поред осталог, на основу бројних и значајних радова с тематиком инклузивног образовања, објашњавају процеси акомодације и модификације поступака у настави. Наводи и објашњења дата у овом делу текста могу се користити као значајан ослонац у упознавању са специфичностима, а тиме и разликама између прилагођених и модификованих програма наставног и образовног рада што је питање које још увек изазива недоумице код домаће стручне јавности.

У изради текста прве целине рада, кандидат је показао завидно познавање и разумевање тематике инклузивног образовања, као и аналитичност у излагању и критички однос према проученој литератури. Структура и садржај прве целине рада потврђује да се текст теоријског оквира истраживања може оценити као изузетно квалитетан. Наиме, и даљу су нам у мањем броју, и поред бројних објављених наслова, доступни радови у којима се на тако озбиљан, целовит и темељан начин обрађује тема инклузивног образовања.

У другој целини рада представљена су и објашњена методолошка решења примењена у емпиријском делу истраживања. Комплексност нацрта истраживања подразумевала је да се у изради текста ове целине рада, односно у његовом структурирању и садржинском обликовању, заузме нешто другачији приступ од уобичајеног. Али, без обзира на ту разлику, или управо захваљујући њој, концепт истраживања и разрађена конкретна методолошка решења приказана су јасно и прецизно. Посебно је вредно што су објашњења општијег карактера о узорку истраживања и организацији и току истраживања дата издвојено у једном поглављу што олакшава разумевање пројекта истраживања, као и праћење и процену квалитета других делова текста ове и следеће целине рада. Поред тога, у тексту ове целине рада дат је и осврт на комбинована истраживања – њихову природу и основне одлике што може бити важан извор података и тумачења која се могу користити као ослонац у осмишљавању будућих сличних истраживања.

У трећој целини рада дат је приказ и анализа резултата истраживања према дефинисаним задацима истраживања. Обиље прикупљених података, који су изложени и образложени методолошки исправно и систематично, пружа нам изоштрену слику о стању у пракси школског рада и указује на потребне и могуће правце промена како би се стигло до развоја вишег нивоа инклузивности школе. Иако се, како резултати истраживања показују, ради на обезбеђивању минимума неопходних услова за практичну примену инклузивног образовања, а наставници, стручни сарадници и директори школа у начелу прихватају и подржавају концепт инклузивног образовања, пракса школског рада, у целини посматрано, као и школа као институција још увек не могу се оценити и описати као инклузивне. Много простора који се, бар у литератури, издваја као простор промене и акције на путу ка инклузивној школи (попут нпр. ваннаставних активности као сегмента школског рада у оквиру којега се може успешно пружати додатна подршка ученицима) у нашој школи још није искоришћен, бар не у пуној мери.

При оцени текста ове целине рада треба изнети и утисак да се планирани задатак истраживања који се односи на интеграцију резултата истраживања до којих се дошло у различитим компонентама и фазама истраживања остварио само делимично. Ова оцена не умањује у већој мери квалитет текста приказа и анализе резултата истраживања и обављеног истраживања у целини. Пре указује на сложеност и захтевност кобинованог истраживања и адекватног начина обраде података, али и на њихов велики потенцијал који у овом раду није у потпуности искоришћен. О дометима и ограничењима спроведеног истраживања може се више разговарати и на самој усменој одбрани.

**Остварени резултати и научни допринос дисертације**

Иако је завидан број аналитичких и истраживачких радова у којима се анализира инклузивна школска пракса, још увек нема довољно (или нема уопште) истраживања и/или објављених научних радова у којима се димензије инклузивне школе посматрају у међусобној повезаности и условљености. Наиме, идеје о томе да, у опису инклузивне школе, као и у анализи нивоа остварености инклузивности школе (процени да ли је и до које мере је школа инклузивна), пажњу треба усмерити на политику и културу, а не само на праксу школског рада, данас су, могли бисмо рећи, општеприхваћене и промовисане од стране великог броја аутора и истраживача који пишу о инклузивној школи или истражују неки сегмент њеног рада. Међутим, у већини случајева остаје се на декларативном нивоу, тако да нам још увек нису доступна истраживања и/или радови у којима би се темељно и целовито истражила и објаснила повезаност и условљеност димензија инклузивне школе. У том смислу, ово истраживање може се, на неки начин, посматрати као пионирски подухват, а ова дисертација може представљати веома значајан допринос у спознавању и разумевању инклузивне школе и „откривању“ правих путева у процењивању оствареног нивоа и идентификацији претпоставки за остваривање вишег нивоа њене инклузивности.

Према одабиру тематике дисертације, визури посматрања значења и садржаја основне теме рада, заузетом приступу у обради одабране теме, разрађеном концепту истраживања, одабраном и дефинисаном предмету и циљу истраживања, а посебно примењеним методолошким решењима, рад представља значајан научни допринос педагогији као науци у целини, пре свега Школској педагогији као њеној научној дисциплини.

**Закључак**

Докторска дисертација под насловом *Политика школског рада и школска култура као оквир* *за развој инклузивне школске праксе* кандидата Марије С. Ратковић израђена је према свим прописаним стандардима и упутствима за израду ове врсте студентских радова. У изради дисертације праћен је, и у потпуности затворен, оквир задат у одбрањеном и прихваћеном нацрту дисертације – одабрана и одобрена тема рада обухватно и темељно је обрађена на теоријској равни, успешно је реализовано веома сложено и захтевно емпиријско истраживање, а приказ и анализа резултата истраживања дати су прецизно, прегледно и систематично. У целини посматрано, дисертација представља оригинално и веома квалитетно научно дело.

На основу свега претходно реченог, свесрдно предлажемо Наставно-научном већу Филозофског факултета Универзитета у Београду да прихвати дисертацијупод насловом***Политика школског рада и школска култура као оквир* *за развој инклузивне школске праксе*** и кандидату **Марији С. Ратковић** одобри усмену одбрану.

Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Наташа Матовић

редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Зорица Шаљић

ванредни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Миља Вујачић

научни саветник

Институт за педагошка истраживања, Београд

У Београду, 13. 11. 2025.